กระทรวงการท่องเที่ยวและกีฬา เผย นักท่องเที่ยวต่างชาติเข้าไทยเพิ่มขึ้น เป็นผลมาจากวันไหลเทศกาลสงกรานต์สร้างรายได้ทั้งปีกว่า 20,000 ล้านบาท
นายพิพัฒน์  รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า สำนักงานปลัดกระทรวงการท่องเที่ยวและกีฬา ได้ประเมินสถานการณ์การท่องเที่ยวในประเทศไทย พบว่า มีนักท่องเที่ยวจากอาเซียน เอเชียตะวันออก และเอเชียใต้เดินทางเข้ามาท่องเที่ยวเพิ่มขึ้น ขณะที่นักท่องเที่ยวจากยุโรปอเมริกา โอเชียเนีย และแอฟริกามีการปรับตัวลดจำนวนลง ส่งผลให้ตลอดสัปดาห์ที่ผ่านมามีนักท่องเที่ยวต่างชาติเข้ามา 463,459 คน มากกว่าที่คาดการณ์ในสัปดาห์ก่อนหน้า(ข้อมูล ณ วันที่ 17 เมษายน 2566) โดย 5 อันดับแรกของนักท่องเที่ยวต่างชาติ ประกอบด้วย มาเลเซีย จีน อินเดีย รัสเซีย และเกาหลีใต้ คิดเป็นร้อยละ51.6 ของนักท่องเที่ยวต่างชาติทั้งหมด  สำหรับนักท่องเที่ยวต่างชาติที่เดินทางมายังประเทศไทย ในเดือนเมษายน 2566 อยู่ที่ 1,060,675 คน ทำให้มีจำนวนสะสมตั้งแต่วันที่ 1 มกราคม 2566 ที่ผ่านมาทั้งสิ้น 7,526,412 คน สร้างรายได้จากการใช้จ่ายของนักท่องเที่ยวต่างชาติแล้ว 224,018 ล้านบาททั้งนี้ สถานการณ์การท่องเที่ยวภายในประเทศยังคงได้รับแรงส่งจาก “เทศกาลวันไหล” ระหว่างวันที่ 17-18 เมษายนในพื้นที่ภาคตะวันออกและเขตภาคกลางบางจังหวัด รวมถึงการจัดงาน “สงกรานต์พระประแดง” ในช่วงวันที่ 21-23 เมษายน และจำนวนนักท่องเที่ยวเดินทางเข้ามามากกว่าที่คาดการณ์ไว้จากยอดการจองตั๋วเครื่องบินและการเพิ่มเที่ยวบินทั้งภายในและต่างประเทศ